
PËR NJË NDRYSHIM NË RREGULLOREN “MBI PROCEDURAT E NDËRHYRJES SË BANKËS SË SHQIPËRISË NË TREGUN E BRENDSHËM TË KËMBIMEVE VALUTORE”

Në bazë dhe për zbatim të nenit 3, pika 2 të nenit 43, shkronja “c” dhe të nenit 61, shkronja “a” të ligjit nr. 8269, datë 23.12.1997 “Për Bankën e Shqipërisë”, të ndryshuar, me propozim të Departamentit të Operacioneve Monetare, Këshilli Mbikëqyrës i Bankës së Shqipërisë

VENDOSI:

1. Në rregulloren “Mbi procedurat e ndërhyrjes së Bankës së Shqipërisë në tregun e brendshëm të këmbimeve valutore”, miratuar me vendimin nr. 2, datë 16.1.2012 të Këshillit Mbikëqyrës, neni 16, ndryshon sipas përmbajtjes së mëposhtme:

“Neni 16
Njoftimi dhe publikimi

1. Banka publikon  në faqen zyrtare të saj shumën e ndërhyrjes në tregun valutor në javën e fundit të tremujorit që pason tremujorin gjatë të cilit janë kryer ndërhyrjet. Ky informacion publikohet më pas edhe në raportet e Bankës së Shqipërisë.
2. Lajmërimi për organizimin e ankandit nga Banka bëhet të paktën 30 ditë kalendarike përpara zhvillimit të tij. Ky lajmërim përmban datën, llojin e monedhës, orën e kryerjes së ankandit dhe shumën. 
3. Banka lajmëron bankat dhe degët e bankave të huaja me të paktën një nga mjetet e komunikimit (Reuters, Bloomberg, internet ose çdo mjet tjetër që e gjykon të arsyeshëm). 
4. Banka lajmëron partnerët e tregtimit me të cilët ka kontakte për kursin e këmbimit me të cilin realizon ndërhyrjet e drejtpërdrejta në tregun valutor, në rast se kursi i këmbimit është i së njëjtës vlerë për të gjithë partnerët.
5. Banka nuk publikon ose nuk komunikon kursin e ndërhyrjes në tregun valutor për ndërhyrjet e drejtpërdrejta kur ato kryhen me kurse këmbimi me vlera të ndryshme, por publikon në mjetet e saj të komunikimit dhe u komunikon partnerëve të tregtimit, faktin që ka ndërhyrë në tregun valutor.
6. Në rastin e ndërhyrjeve me ankand, Banka, si rregull, publikon shumën e ofruar në ankand, shumën e pranuar në ankand, bandën e kurseve të ofruara, bandën e kurseve të pranuara dhe proratën në kursin maksimal të pranuar, si edhe elemente të tjera që mund t’i gjykojë të nevojshme në varësi të rastit.
7. Në rast të lidhjes së marrëveshjeve shtesë pas përfundimit të ankandit, parashikuar në nenin 13, pika II, shkronja “D” të kësaj rregulloreje, Banka publikon menjëherë shumën e tregtuar dhe bandën e kurseve të tregtimit.”.
2. Ngarkohen Departamenti i Operacioneve Monetare dhe Komiteti i Zbatimit të Politikës Monetare me zbatimin e këtij vendimi.
3. Ngarkohet Departamenti i Marrëdhënieve me Jashtë për publikimin e këtij vendimi në Buletinin Zyrtar të Bankës së Shqipërisë dhe në Fletoren Zyrtare të Republikës së Shqipërisë.
Ky vendim hyn në fuqi 15 (pesëmbëdhjetë) ditë pas publikimit në Fletoren Zyrtare të Republikës së Shqipërisë. 

